พระราชบัญญัติคุ้มครองการดำเนินงานของสำนักงานผู้แทนธนาคารพัฒนาเอเชียในประเทศไทย พ.ศ. 2547
ประกาศวันที่ 2004-12-20

content: พระราชบัญญัติ คุ้มครองการดำเนินงานของสำนักงานผู้แทน ธนาคารพัฒนาเอเชียในประเทศไทย พ.ศ. ๒๕๔๗
content: ภูมิพลอดุลยเดช ป.ร. ให้ไว้ ณ วันที่ ๓๐ พฤศจิกายน พ.ศ. ๒๕๔๗ เป็นปีที่ ๕๙ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรให้มีกฎหมายว่าด้วยการคุ้มครองการดำเนินงานของสำนักงานผู้แทนธนาคารพัฒนาเอเชียในประเทศไทย จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติคุ้มครองการดำเนินงานของสำนักงานผู้แทนธนาคารพัฒนาเอเชียในประเทศไทย พ.ศ. ๒๕๔๗”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ในพระราชบัญญัตินี้ “สำนักงานผู้แทน” หมายความว่า สำนักงานผู้แทนธนาคารพัฒนาเอเชียในประเทศไทย ที่จัดตั้งขึ้นตามความตกลงระหว่างรัฐบาลแห่งราชอาณาจักรไทยและธนาคารพัฒนาเอเชียว่าด้วยการจัดตั้งสำนักงานผู้แทนธนาคารพัฒนาเอเชียในประเทศไทย ซึ่งทำขึ้นเมื่อวันที่ ๒ มีนาคม พ.ศ. ๒๕๔๗
sectionNo: 3
content: “พนักงานและเจ้าหน้าที่ของสำนักงานผู้แทน” หมายความว่า บุคลากรทุกคนของธนาคารพัฒนาเอเชียที่แต่งตั้งโดยธนาคารพัฒนาเอเชียให้ปฏิบัติหน้าที่ของสำนักงานผู้แทน
sectionNo: 4
content: มาตรา ๔ เพื่อคุ้มครองการดำเนินงานในประเทศไทยของสำนักงานผู้แทนให้บรรลุตามความมุ่งประสงค์ (๑) ให้สำนักงานผู้แทนเป็นนิติบุคคล และมีภูมิลำเนาในประเทศไทย (๒) ให้สำนักงานผู้แทน สถานที่ตั้ง ทรัพย์สิน สินทรัพย์และบรรณสารของสำนักงานผู้แทน ผู้บริหารของสำนักงานผู้แทน พนักงานและเจ้าหน้าที่ของสำนักงานผู้แทน
sectionNo: 4
content: ได้รับเอกสิทธิ์และความคุ้มกันตามที่ระบุไว้ในความตกลงว่าด้วยการจัดตั้งสำนักงานผู้แทนธนาคารพัฒนาเอเชียในประเทศไทยระหว่างรัฐบาลแห่งราชอาณาจักรไทยกับธนาคารพัฒนาเอเชีย ซึ่งทำขึ้นเมื่อวันที่ ๒ มีนาคม พ.ศ. ๒๕๔๗ หรือความตกลงที่อาจมีขึ้นระหว่างรัฐบาลแห่งราชอาณาจักรไทยกับธนาคารพัฒนาเอเชีย
sectionNo: 5
content: มาตรา ๕ ให้รัฐมนตรีว่าการกระทรวงการคลัง และรัฐมนตรีว่าการกระทรวงการต่างประเทศรักษาการตามพระราชบัญญัตินี้
content: ผู้รับสนองพระบรมราชโองการ พันตำรวจโท ทักษิณ ชินวัตร นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่จะได้มีการจัดตั้งสำนักงานผู้แทนธนาคารพัฒนาเอเชียในประเทศไทย เพื่ออำนวยความสะดวกในด้านการประสานงานระหว่างรัฐบาลแห่งราชอาณาจักรไทยกับธนาคารพัฒนาเอเชีย
content: และสนับสนุนบทบาทของประเทศไทยให้เป็นศูนย์กลางความร่วมมือในการพัฒนาเศรษฐกิจและสังคมในภูมิภาค ดังนั้น เพื่อให้สำนักงานผู้แทนธนาคารพัฒนาเอเชีย ผู้บริหาร พนักงานและเจ้าหน้าที่ของสำนักงานผู้แทนธนาคารพัฒนาเอเชีย
content: ได้รับเอกสิทธิ์และความคุ้มกันในการดำเนินงานและปฏิบัติงานของสำนักงานผู้แทนธนาคารพัฒนาเอเชียในประเทศไทย จึงจำเป็นต้องตราพระราชบัญญัตินี้